
PËR MIRATIMIN E DOKUMENTIT TË POLITIKËS SË MBROJTJES TË REPUBLIKËS SË SHQIPËRISË

Në mbështetje të neneve 12, 78, 83 pika 1, 168 dhe 169 të Kushtetutës, me propozimin e Këshillit të Ministrave,

K U V E N D I
I REPUBLIKËS SË SHQIPËRISË

V E N D O S I:

Neni 1

Politika mbrojtjes synon përdorimin e të gjitha mjeteve politike e ushtarake për mbrojtjen e interesave kombëtarë dhe për kryerjen e detyrave kushtetuese, nëpërmjet kërcënimit për përdorimin e forcës ose përdorimit të saj.
Politika e mbrojtjes synon përgatitjen e vendit dhe të Forcave të Armatosura për integrimin në strukturat euroatlantike të sigurimit.

Neni 2

Zbatimi i politikës së mbrojtjes është përgjegjësi e të gjitha institucioneve qendrore e vendore.

Neni 3

Miratohet Dokumenti i Politikës së Mbrojtjes së Republikës së Shqipërisë. Numri i Forcave të Armatosura në kohë paqeje të jetë 31 000 veta, ndërsa në kohë lufte 120 000 veta. Ndryshimet në numrin e Forcave të Armatosura të Republikës së Shqipërisë dhe të Shtabit të Përgjithshëm bëhen me ligj, me propozimin e Këshillit të Ministrave.

Neni 4

Ngarkohet Këshilli i Ministrave të përgatisë projektligjet e nevojshme sipas parashikimeve dhe afateve të vendosura në Dokumentin e Politikës së Mbrojtjes dhe të miratojë aktet nënligjore, të nevojshme për zbatimin e këtij Dokumenti.
 
Neni 5

Ky ligj hyn në fuqi 15 ditë pas botimit në Fletoren Zyrtare.

KRYETARI
Skënder Gjinushi



POLITIKA E MBROJTJES 
E REPUBLIKËS SË SHQIPËRISË

PËRMBAJTJA
																																								Faqe
											
	I. MJEDISI I SIGURIMIT DHE I MBROJTJES……………			 1
	- Rreziqet dhe kërcënimet e jashtme……………………………...			 1	
	- Rreziqet dhe kërcënimet e brendshme……… ………………       		 2
	
	II. KUADRI I POLITIKËS SË MBROJTJES	…………….			 2
	- Objektivat e politikës së mbrojtjes	……………………..			 3
	- Parimet bazë ku mbështetet politika e mbrojtjes……….			 4
	- Koncepti i mbrojtjes	……………………………………….			 4	
	
	III. FORCAT E ARMATOSURA, MISIONI DHE DETYRAT…		 5	
	- Komandimi e drejtimi në Forcat e Armatosura……………….		 	 6
	- Forcat tokësore……………………………………………………		 	 8
	- Forcat ajrore………………………………………….. …………             		10
	- Forcat detare……………………………………………………..			12
	-  Klasifikimi i forcave dhe detyrat e tyre                             			14
	- Komandat mbështetëse  ………………………………………….            		14
	- Policia ushtarake   ………………………………………………..               	15
	- Riorganizimi i Ministrisë së Mbrojtjes………………………..			15			
	IV. PLANIFIKIMI I FORCËS DHE I BURIMEVE………….			15
	- Personeli    ………………….	……………………………………			16
	- Rezervistët…………………………………………………………			16
	- Përgatitja e personelit	……………………………………				17
	- Buxheti i Mbrojtjes	……………………………….. …………..              	18
	- Kapacitet mbrojtëse dhe modernizimi i Forcave të Armatosura.		19
	- Planizimi i zbatimit të strukturës së re ………………………….			19
		
	PËRFUNDIME ……………………………………………………..			20




			I. MJEDISI I SIGURIMIT DHE I MBROJTJES

	1. Zhvillimet botërore e rajonale gjatë 10-vjeçarit të fundit sollën një epokë të re në mjedisin strategjik ndërkombëtar të sigurimit. Blloqet antagoniste dhe linja e konfrontimit të luftës së ftohtë nuk ekzistojnë më. Megjithatë, komuniteti ndërkombëtar dhe sidomos ai europian po përballet me sfida të reja. Europa ende karakterizohet nga pasiguri e konflikte të armatosura. Ajo, në mënyrë të drejtpërdrejtë ose tërthorazi, përballet me destabilizim, në veçanti në Ballkan, në Europën Juglindore, në Rajonin e Mesdheut, në Lindjen e Mesme dhe në Afrikën Veriore. Në Ballkan, pas konfliktit të Kosovës, po fillojnë, nën udhëheqjen e vendeve demokratike perëndimore, procese pozitive që në plan afatgjatë, mund të sjellin stabilitet, integrim, bashkëpunim dhe prosperitet.
Republika e Shqipërisë lojti një rol të veçantë në zgjidhjen e konfliktit të Kosovës, rol  që iu njoh edhe nga komuniteti ndërkombëtar e NATO. Kjo ka rritur interesimin për të, ka përmirësuar imazhin e saj dhe ka shtuar shanset për integrimin euroatlantik.
Republika e Shqipërisë është angazhuar në forcimin e gjendjes së brendshme për të tejkaluar vështirësitë e krijuara nga destabilizimi i brendshën dhe shkatërrimi i institucioneve (përfshirë Forcat e Armatosura) gjatë vitit 1997 dhe ngjarjet e shtatorit 1998. Këto pasoja  do të kenë ndikimet e tyre edhe në çështjet e mbrojtjes edhe në vitet e ardhshme.

RREZIQET DHE KËRCËNIMET E JASHTME

3. Gjendja e sotme gjeopolitike dhe gjeoekonomike evidencon një sërë rreziqesh e kërcënimesh për interesat dhe sigurimin e vendit. Këto rreziqe e kërcënime janë komplekse e kaotike. Ndër to mund të përmendim të tilla, si: konfliktet rajonale, pikat e nxehta në Europën Juglindore, nacionalizmi, kontrasti ekonomik Lindje-Perëndim, përhapja e armëve të dëmtimit në masë, terrorizmi, trafiqet e paligjshme, fatkeqësitë me origjinë natyrore e teknologjike.
4. Gjendja pas konfliktit në Kosovë dhe prania ushtarake e NATO-s në Kosovë dhe në Shqipëri ka pakësuar kërcënimin e drejtpërdrejtë ushtarak në kufijtë veriorë, por nuk e ka eleminuar atë. As konflikti në Kosovë dhe as ai në Bosnjë nuk janë zgjidhur përfundimisht.
5. Nacionalizmi, grindjet dhe mëritë etnike, të cilat siç ka treguar përvoja e kohëve të fundit mund të marrin edhe formën e konflikteve të armatosura, do të vazhdojnë të mbeten një rrezik për Ballkanin.
6. Rreziqet i shtojnë edhe disa probleme specifike të rajonit tonë si: zhvillimi i ulët ekonomik, mospërfshirja e tij në proceset  e pakësimit të armëve dhe prapambetja e ndonjë vendi të rajonit në përfshirjen në proceset demokratike dhe ato integruese.
Politika e mbrojtjes merr parasysh shumëllojshmërinë e rreziqeve e të kërcënimeve. Për përballimin e tyre parashikon edhe kohën e lajmërimit dhe të përgatitjes për luftë. Koha e lajmërimit është koha prej çastit kur zbulohet përgatitja e një agresioni kundër Republikës së Shqipërisë deri në marrjen e vendimit nga udhëheqja strategjike e vendit për t’u përgatitur për kundërvënie me mjete ushtarake. Koha e përgatitjes është koha prej marrjes së vendimit strategjik për përgatitje deri në çastin e parashikuar për fillimin e armiqësive.


RREZIQET DHE KËRCËNIMET E BRENDSHME

7. Stabiliteti i brishtë në vend ka pasojat e veta negative në sigurinë dhe mbrojtjen. Brishtësia e institucioneve, mungesa e qetësisë, e rendit publik dhe e konsensusit politik për problemet e mëdha e dëmtojnë seriozisht sigurinë e vendit.
8. Zhvillimi i pamjaftueshëm ekonomik krijon probleme sociale. Ai ka ndikimet e veta negative në patriotizmin dhe moralin qytetar, si dhe në rendin e rregullin në vend, nxitjen e terrorizmit, të krimit të organizuar, të trafiqeve të paligjshme (të drogës e të njerëzve), të kontrabandës, të korrupsionit, të prostitucionit, të ndotjes së mjedisit dhe të dëmtimit të pronës së qytetarëve e të shtetit. Këto plagë të shoqërisë i favorizojnë edhe terrorizmi ndërkombëtar dhe trafiqet e paligjshme, të cilat janë të pranishme në rajonin tonë.
9. Lëvizjet e pakontrolluara të popullsisë jashtë dhe brenda vendit kanë varfëruar potencialet njerëzore e intelektuale të vendit dhe kanë krijuar vështirësi në plotësimin e strukturave të forcave me burime njerëzore.
10. Motivimi i qytetarëve për të marrë pjesë në sigurinë e mbrojtjen e vendit është i ulët.
Republika e Shqipërisë ka edhe shanse e mundësi për sigurinë e mbrojtjen si : prania e NATO-s në Shqipëri dhe në Kosovë, angazhimi i botës demokratike për stabilitet, zhvillim ekonomik dhe integrimin euroatlantik të Ballkanit dhe pozicioni i saj i favorshëm gjeografik.



II. KUADRI I POLITIKËS SË MBROJTJES

11. Politika e mbrojtjes në thelb ka mbrojtjen e interesave jetësore të vendit si: mbrojtjen e sovranitetit, të pavarësisë, të integrimit territorial, të rendit kushtetues dhe të jetës së qytetarëve shqiptarë. Ajo e realizon këtë nëpërmjet mbajtjes së forcave të armatosura e përdorimit të burimeve të vendit për mbrojtje dhe bashkëpunim me NATO-n, me SHBA-në, me Bashkimin Europian, me Bashkimin Europiano-Perëndimor, me Organizatën e Sigurimit e të Bashkëpunimit në Europë dhe organizatat e tjera ndërkombëtare.
12. Politika e mbrojtjes bazohet në përkrahjen e opinionit publik e të shtetit shqiptar dhe në konsensusin e forcave politike. Ajo është e domosdoshme për mobilizimin e burimeve njerëzore e materiale për përballimin e rrreziqeve dhe të kërcënimeve. Bashkëpunimi civilo-ushtarak në problemet themelore të sigurimit e të mbrojtjes së vendit, si dhe ndihma e Forcave të Armatosura për popullsinë civile vlerësohen si parësore në politikën e mbrojtjes.
13. Forcat e Armatosura janë pjesë e shoqërisë demokratike shqiptare. Politika e mbrojtjes mbështetet në konsensusin publik dhe politik, për të siguruar përkushtimin e qytetarëve dhe të ushtarakëve për çështjet e mbrojtjes. Integrimi i Forcave të Armatosura në shoqëri do të arrihet nëpërmjet ndërtimit të marrëdhënieve të drejta civilo-ushtarake : me legjislativin, ekzekutivin, median, sipas standardeve të shoqërive demokratike, si dhe nëpërmjet transparencës dhe informimit të publikut për veprimtarinë e këtyre forcave.
14. Shoqëria mbron me status të veçantë ushtarakët për privacionet e tyre për shkak të shërbimit në Forcat e Armatosura. Presupozohet harmonizimi i lirisë dhe i të drejtave të përcaktuara në Kushtetutë me kufizimet që sjell kryerja e misionit në këto forca. Ky harmonizim arrihet nëpërmjet përgatitjes, kujdesit për njerëzit, kushteve të mira të jetesës, edukimit atdhetar, disiplinës, zbatimit të ligjit e  rregullit.
15. Kuptimi i rolit dhe i vendit të Forcave të Armatosura në shoqërinë demokratike dhe i përgjegjësive nga pjesëtarët e këtyre forcave si ushtarë e qytetarë vlerësohet nga politika e mbrojtjes si një nga përgjegjësitë parësore të  institucioneve publike dhe të komandave ushtarake. Nderi i ushtarakut, dashuria ndaj atdheut dhe përkushtimi ndaj detyrës do të jenë në bazë të etikës ushtarake.
Politika e mbrojtjes e shikon përgatitjen e një pakete ligjore për Forcat e Armatosura si një nga detyrat kryesore për t’i pozicionuar drejt ato në shoqërinë tonë demokratike.
16. Politika e Mbrojtjes mbështet angazhimet ndërkombëtare të shtetit shqiptar, si pjesëmarrjen në nismën e Partneritetit për Paqe dhe në Paktin e Stabilitetit të Europës Juglindore; respektimin e marrëveshjeve ndërkombëtare të pranuara nga shteti ynë; ndihmesën për forcimin e stabilitetit  rajonal; mbështetjen e nismave për pakësimin e armatimeve në rajon, përfshirë edhe nënshkrimin në një kohë të përshtatshme të Traktatit të Armëve Konvencionale në Europë, si dhe pjesëmarrjen në operacionet e mbështetjes së paqes në përputhje me parimet e Kartës së Kombeve, me Aktin Final të Helsinkit dhe me dokumente të tjera të pranuara nga shteti ynë.
Pakti i Stabilitetit të Europës Juglindore shikohet nga politika e mbrojtjes si një synim drejt një Europe të pandarë dhe demokratike, drejt bashkëpunimit dhe bashkëjetesës në rajon dhe drejt një të ardhmeje pa konflikte  etnike.
Politika e mbrojtjes nëpërmjet planit të veprimit për anëtarësim dhe pjesëmarrjen në partneritetin e zgjeruar e operacional do të konkretizojë synimet dhe objektivat e veta për ta përgatitur vendin dhe Forcat e tij të Armatosura për integrim në NATO.


OBJEKTIVAT E POLITIKËS SË MBROJTJES

17. Duke u nisur nga rreziqet dhe nga kërcënimet, politika e mbrojtjes përcakton si objektiva kryesorë:
- mbrojtjen e pavarësisë, e sovranitetit e të integrimit territorial të vendit, të jetës së qytetarëve tanë dhe ndihmesën për paqen e stabilitetin në rajon;
- zhvillimin e kapaciteteve të mjaftueshme mbrojtëse për të mënjanuar një sulm të armatosur apo agresion ushtarak kundër Republikës së Shqipërisë, si dhe nxitjen e bashkëpunimit e të proceseve integruese;
- rivendosjen e integritetit territorial, nëse preket, nëpërmjet krijimit të kushteve të përshtatshme për rimarrjen e territorit të kapur nga armiku.


PARIMET BAZË KU MBËSHTETET POLITIKA E MBROJTJES

18. Politika e mbrojtjes mbështetet në disa parime bazë:
- edukimin atdhetar të ushtarakëve dhe të qytetarëve shqiptarë për të rritur pjesëmarrjen e tyre në  realizimin e objektivave të politikës së mbrojtjes dhe sigurimin e vullnetit kombëtar për të bërë luftën;
- zgjidhjen paqësore të konflikteve e mbështetjen e nismave për sigurimin e përbashkët, në përputhje të plotë me interesat kombëtare dhe me dokumentet e ligjet ndërkombëtare;
- mjaftueshmërinë e mbrojtjes dhe mbështetjen e mbrojtjes me burime, duke ruajtur barazpeshën midis kërkesave të mbrojtjes e mundësive financiare, ekonomike, demografike dhe intelektuale për përmbushjen e këtyre kërkesave;
-  shfrytëzimin e burimeve të vendit e të gjithë elementëve të fuqisë kombëtare dhe të terrenit, si dhe përgatitja e këtij të fundit për mbrojtje e për kryerjen e operacioneve luftarake;
- përgatitjen e vendit dhe të Forcave të Armatosura për integrim në strukturat euroatlantike të sigurimit, duke marrë pjesë në programin e Partneritetit për Paqe dhe në Procesin e Planifikimit e të Rishikimit të Partneritetit dhe duke realizuar Programin Individual të partneritetit për Paqe;
- lidhjen e aleancave e të marrëveshjeve ushtarake ndërkombëtare e rajonale në interes të përgatitjes së vendit për mbrojtje dhe ruajtjen e sovranitetit në lidhjen e këtyre marrëveshjeve, duke respektuar Kushtetutën dhe legjislacionin e Republikës së Shqipërisë;
- drejtimin civil demokratik të Forcave të Armatosura dhe garantimin e tij, duke hartuar kuadrin e plotë ligjor e institucional;
- transparencën në planifikimin e mbrojtjes.

KONCEPTI I MBROJTJES

19. Kapacitetet tona ushtarake duhet të sigurojnë forcën e mjaftueshme për mbrojtjen e vendit. Ato duhet të bindin çdo agresor të mundshëm se nuk është e leverdisshme të sulmosh Shqipërinë, pasi dëmet do të jenë më të mëdha se fitimet. Përpjekjet kryesore për mbrojtje do të përqendrohen në drejtimet e kërcënuara në Veri të vendit. Struktura e Forcave të Armatosura dhe përhapja e tyre do të sigurojë reagimin në përpjesëtim me shkallëzimin e veprimit nga armiku potencial.
Prania e përhapur me forca për të realizuar mbrojtjen sa më afër vijës së kufirit dhe shfrytëzimi i terrenit malor për të organizuar mbrojtjen pozicionale në drejtimet e kalimit, do të luajnë një rol të rëndësishëm në realizimin e konceptit tonë të mbrojtjes.
20. Përcaktimi në kohë dhe lajmërimi i rreziqeve do t’i japë Forcave të Armatosura dhe vendit kohën e nevojshme për të përballuar të papriturat dhe për t’u përgatitur për mbrojtje. Kërkohet që Forcave të Armatosura t’u jepen  3 muaj kohë për t’u përgatitur për operacionet luftarake. Për këtë zbulimi strategjik dhe kontrolli i hapësirave tokësore, ajrore e detare shikohen si detyra të rëndësishme. Kjo së bashku me ngritjen e strukturave solide ushtarake dhe aktivizimin e tyre në kohën dhe në vendin e duhur në raport me shkallëzimin e rreziqeve, do të sigurojë reagimin tonë të efektshëm ndaj veprimeve të armikut potencial.
21. Zbatimi i konceptit të mbrojtjes është detyrë e Doktrinës Ushtarake, e cila do të përcaktojë se si do të përdoren Forcat e Armatosura në operacione luftarake, humanitare dhe të mbështetjes së paqes.
22. Forcat e Armatosura do të ristrukturohen për të qënë në gjendje të zbatojnë konceptin e mbrojtjes dhe për t’u bërë të ndërveprueshme me strukturat e NATO-s.
Politika e Mbrojtjes parashikon që NATO dhe vendet anëtare të saj do të jenë aleatë në zbatimin e konceptit të tyre të mbrojtjes. Rëndësi e veçandë do t’i kushtohet bashkëpunimit ushtarak me Shtetet e Bashkuara të Amerikës dhe vendet e tjera të NATO-s, të Bashkimit Europian, të Bashkimit Europiano-Perëndimor dhe ato pjesëmarrëse në Partneritetin për Paqe.

III. FORCAT E  ARMATOSURA, MISIONI DHE DETYRAT

23. Veprimtaria e Forcave të Armatosura zhvillohet në përshtatje me Kushtetutën e Republikës së Shqipërisë dhe ligjet.
24. Forcat e Armatosura do të ristrukturohen për t’iu përgjigjur kërcënimeve e rreziqeve ndaj mbrojtjes së vendit, për të kapërcyer pasojat e ngjarjeve të vitit 1997 dhe për t’u bërë të ndërveprueshme me ushtritë e vendeve të NATO-s.
25. Misioni i Forcave të Armatosura do të jetë mbrojtja e sovranitetit, e integritetit territorial të Republikës së Shqipërisë dhe e rendit kushtetues.
Në zbatim të këtij misioni ato do të kryejnë këto detyra kryesore :
- mbrojnë interesat jetësore të Republikës së Shqipërisë: tërësinë territoriale, sovranitetin dhe rendin kushtetues;
- kontribuojnë në ruajtjen e stabilitetit rajonal, duke dhënë ndihmesë në parandalimin e zgjidhjen e krizave, si dhe duke u përgatitur për t’u integruar në strukturat euroatlantike;
- marrin pjesë në operacionet mbështetëse të paqes të mandatuara nga Kombet e Bashkuara, OSBE-ja, NATO-ja dhe Bashkimi Europiano- Perëndimor;
- ndihmojnë popullsinë në rast fatkeqësish natyrore e teknologjike, epidemish dhe në rast lufte, duke kryer operacione humanitare.
Për zbatimin  e misionit dhe të detyrave të tyre Forcat e Armatosura bashkëveprojnë me trupat e kufirit, të cilat kontrollojnë kufirin e garantojnë respektimin e të drejtës ndërkombëtare e të marrëveshjeve të nënshkruara nga shteti shqiptar dhe forcat e tjera të Ministrisë së Rendit.

KOMANDIMI E DREJTIMI NË FORCAT E ARMATOSURA

26. Republika e Shqipërisë është shtet demokratik dhe vendimet strategjike për çështjet e sigurimit e të mbrojtjes merren nga organet legjitime (siç përcaktohen me Kushtetutë dhe me ligj).
27. Kuvendi është organi më i lartë legjislativ, miraton ligjet për Forcat e Armatosura, buxhetin e mbrojtjes, madhësinë e forcave dhe programet e zhvillimit të tyre. Kuvendi shpall gjendjen e luftës, gjendjen e jashtëzakonshme dhe autorizon organet përkatëse të merren me emergjencat ose situatat e krizave. Ai ratifikon marrëveshjet ndërkombëtare ushtarake dhe për aleanca.
 28. Presidenti i Republikës është Komandant i Përgjithshëm i Forcave të Armatosura dhe, në rast agresioni, me kërkesë të Këshillit të Ministrave, shpall gjendjen e luftës. Në kohë paqeje drejton Forcat e Armatosura nëpërmjet Kryeministrit dhe Ministrit të Mbrojtjes, ndërsa në kohë lufte drejton nëpërmjet Komandantit të Forcave të Armatosura, i cili emërohet nga Presidenti me propozim të Kryeministrit.
29. Këshilli i Sigurimit është organ këshillimor i Presidentit.
30. Këshilli i Ministrave është organi më i lartë ekzekutiv. Ai propozon ligje dhe zbaton ligjet që miraton Kuvendi, përcakton drejtimet kryesore të politikës shtetërore dhe nxjerr akte normative që kanë fuqi ligjore për marrjen e masave të përkohshme.
31. Kryeministri është funksionari më i lartë i pushtetit ekzekutiv. Ai paraqet programin politik të Këshillit të Ministrave dhe përbërjen e tij. Ai koncepton dhe paraqet drejtimet kryesore të politikës shtetërore dhe përgjigjet për to. Kryeministri nxjerr urdhra.
32. Ministri i Mbrojtjes është  anëtar i Këshillit të Ministrave e i Këshillit të Sigurimit dhe autoriteti më i lartë i Ministrisë së Mbrojtjes. Në kohë paqeje Presidenti i Republikës ushtron drejtimin e Forcave të Armatosura nëpërmjet Kryeministrit dhe Ministrit të Mbrojtjes. Ministri i Mbrojtjes përgjigjet për organizimin e funksionimin e Forcave të Armatosura për plotësimin e misionit nga ana e tyre, për administrimin e buxhetit të mbrojtjes dhe për realizimin e politikës së mbrojtjes.
Zëvendësministri i Mbrojtjes, në mungesë të Ministrit, e përfaqëson atë në të gjitha aspektet. Ai mbështet Ministrin në drejtimin e Ministrisë.
33. Shefi i Shtabit të Përgjithshëm është eprori më i lartë ushtarak në Forcat e Armatosura dhe mban gradën më të lartë. Ai është përgjegjës përpara Presidentit të Republikës dhe Ministrit të Mbrojtjes për përgatitjen dhe gatishmërinë luftarake të Forcave të Armatosura, si dhe për drejtimin dhe organizimin e  operacioneve ushtarake. Shefi i Shtabit të Përgjithshëm është këshilltari më i lartë ushtarak i Ministrit dhe i Presidentit.
Zëvendësshefi i Shtabit të Përgjithshëm, në mungesë të Shefit të Shtabit të Përgjithshëm, e përfaqëson atë në të gjitha çështjet.
34. Komandantët e Forcave janë edhe shefa shërbimesh për forcat e tyre. Ata janë eprorë disiplinorë për forcat e tyre: tokësore, ajrore e detare dhe përgjigjen për gatishmërinë e tyre operacionale. Si shefa shërbimesh ata kanë të drejtë të raportojnë drejtpërdrejt te Ministri i Mbrojtjes.
35. Forcat e Armatosura përbëhen nga tre shërbime: Forcat Tokësore, Forcat Detare dhe Forcat Ajrore, si dhe formacionet mbështetëse.
Komandimi e drejtimi në Forcat e Armatosura






FORCAT TOKËSORE

36. Misioni i Forcave Tokësore është të mbrojnë sovranitetin e integritetin territorial dhe rendin kushtetues të Republikës së Shqipërisë.
Për zbatimin e këtij misioni ato zbatojnë këto detyra :
- reagojnë menjëherë për çdo shkelje të tërësisë territoriale dhe, në bashkëveprim me forcat e kufirit, sigurojnë ushtrimin e sovranitetit në territorin e Republikës së Shqipërisë;
- marrin pjesë në mbrojtjen e rendit kushtetues, siç përcaktohet me ligj;
- marrin pjesë në operacionet ndërkombëtare në kuadrin e forcave shumëkombëshe;
- sigurojnë praninë e përhershme në drejtimet e kërcënuara;
- mbrojnë kufijtë dhe territorin e vendit në bashkëveprim me forcat ajrore e detare dhe ato të kufirit të Ministrisë së Rendit (këto të fundit mbajnë nën vëzhgim e kontroll kufirin shtetëror dhe hyrje daljet nëpërmjet tij).
- ndihmojnë popullsinë në rast fatkeqësish natyrore e industriale dhe e lajmërojnë atë për rreziqet me natyrë joluftarake ose luftarake.
Forcat Tokësore marrin pjesë në Programin e Partneritetit për Paqe, caktojnë forca për veprime e stërvitje të përbashkëta, planizojnë masa për të realizuar ndërveprimin me forcat e aleatëve të mundshëm.
37. Komandanti i Forcave Tokësore varet nga Shefi i Shtabit të Përgjithshëm dhe është eprori më i lartë i këtyre forcave. Ai ushtron komandimin e kontrollin ndaj : 6 brigadave të këmbësorisë, 1 brigade të reagimit të shpejtë, Inspektoriatit të Forcave Territoriale me 15 regjimente territoriale, 1 brigade tankiste, 2 brigadave të artilerisë, 1 batalion zbulimi, 1 regjimenti të raketave dhe të artilerisë kundërajrore, 1 regjimenti të mbrojtjes nga armët e dëmtimit në masë dhe ndaj elementëve mbështetës të Forcave Tokësore.
Forcat Tokësore përbëhen nga tri kategori trupash : të luftimit, të mbështetjes së luftimit dhe të mbështetjes. Në trupat e luftimit përfshihen : këmbësoria, këmbësoria e mekanizuar, tanket, komandot; në trupat e mbështetjes së luftimit përfshihen : zbulimi, artileria kundërajrore, artileria fushore, xhenjoja, komunikimi, policia ushtarake dhe mbrojtja nga armët e dëmtimit në masë; ndërsa në trupat e mbështetjes përfshihen : transporti, shëndetësia, municionet, personeli, riparimet e mirëmbajtja, intendenca, karburantet dhe shërbimet e tjera.








Organizimi i Forcave Tokësore













FORCAT AJRORE

38. Misioni i Forcave Ajrore është të ushtrojnë sovranitetin në hapësirën ajrore të Republikës së Shqipërisë e ta mbrojnë atë dhe të realizojnë mbrojtjen e objekteve të rëndësishme e mbështetjen e afërt me zjarr të veprimeve të forcave tokësore e detare.
Për realizimin e misionit të tyre, Forcat Ajrore plotësojnë këto detyra kryesore:
- vëzhgojnë hapësirën ajrore e lajmërojnë për kërcënimet; kontrollojnë fluturimet në hapësirën ajrore; parandalojnë dhe shmangin shkeljen e sovranitetit të Republikës së Shqipërisë në hapësirën ajrore;
- kryejnë operacione kërkim - shpëtimi dhe humanitare;
- mbrojnë me zjarr tokë - ajër objektet e rëndësisë strategjike dhe trupat;
- mbështetin me zjarr veprimet e forcave tokësore e detare;
- kryejnë transport ajror të kufizuar;
- në kushte të përshtatëshme zhvillojnë luftim në ajër.
39. Forcat Ajrore marrin pjesë në Programin e Partneritetit për Paqe, caktojnë forca për veprime e stërvitje të përbashkëta; planizojnë masa për të realizuar ndërveprimin me aeroplanët dhe aeroportet e aleatëve të mundshëm dhe për drejtimin e mbështetjen logjistike të aeroplanëve aleatë nga aeroportet shqiptare.
40. Komandanti i Forcave Ajrore varet nga Shefi i Shtabit të Përgjithshëm dhe është eprori më i lartë i këtyre forcave. Ai ushtron komandim - kontrollin ndaj Krahut Ajror të Gjuejtës-Bombarduesave, Regjimentit të Zbulimit Elektronik, Brigadës së Raketave dhe të Artilerisë Kundërajrore, Regjimentit të Transportit Ajror, Akademisë së Aviacionit dhe Shërbimit Meteorologjik.
41. Forcat Ajrore përbëhen nga trupat e luftimit (aeroplanët luftarake, raketat tokë - ajër dhe artileria kundërajrore), trupat e mbështetjes së luftimit (zbulim-lajmërimi për rreziqet ajrore, këmbësoria dhe artileria kundërajrore e mbrojtjes së aeroporteve, shërbimi hidrografik, zbulimi e komunikimi) dhe trupat e mbështetjes logjistike (aeroplanët e transportit, karburantet, intendenca, municionet, riparimet e mirëmbajtja).









Organizimi i Forcave Ajrore








FORCAT DETARE

së, të mbrojnë atë në bashkëveprim me forcat tokësore e ajrore dhe të ushtrojnë ligjshmërinë në det.
Për zbatimin e këtij misioni ato zbatojnë këto detyra kryesore :
- mbrojnë detin territorial dhe bregdetin shqiptar, duke kryer operacione të përbashkëta me forcat tokësore e ajrore;
- parandalojnë orvatjet për të kufizuar lirinë e lundrimit dhe veprimtaritë në hapësirën detare shqiptare, vëzhgojnë dhe kontrollojnë lëvizjet në det, parandalojnë dhe shmangin shkeljen e sovranitetit të Republikës së Shqipërisë, ruajnë dhe mbrojnë mjedisin detar, ushtrojnë kontrollin e kalimit të paligjshëm të mallrave e të njerëzve;
- sigurojnë jetën në det dhe realizojnë operacionet e kërkim-shpëtimit, përgatisin dhe pajisin me dokumentacionin e nevojshëm hidro-lundrimor të gjitha mjetet lundruese me flamur shqiptar, pajisin bregdetin shqiptar me mjetet e nevojshme për lundrim të parrezikshëm.
43. Forcat Detare marrin pjesë në Programin e Partneritetit për Paqe, planizojnë masa për të realizuar ndërveprimin me anijet e aleatëve të mundshëm dhe për mbështetjen logjistike të këtyre anijeve.
44. Komandanti i Forcave Detare varet nga Shefi i Shtabit të Përgjithshëm dhe është eprori më i lartë i këtyre forcave. Ai ushtron komandim - kontrollin ndaj dy distrikteve detare, shërbimit hidrografik, Kantierit të Riparimit të Anijeve dhe Akademisë së Detarisë.
45. Forcat Detare përbëhen nga trupat e luftimit (anijet mbiujse luftarake), trupat e mbështetjes së luftimit (artileria bregdetare, artileria kundërajrore, shërbimi hidrografik, zbulimi e komunikimi) dhe trupat e mbështetjes logjistike (anijet e transportit, karburantet, intendenca, municionet, riparimet e mirëmbajtja).

KLASIFIKIMI I FORCAVE DHE DETYRAT E TYRE


46. Forcat e Armatosura kategorizohen në Forca të Reagimit të Shpejtë, Forca Kryesore të Mbrojtjes dhe Forca Territoriale.
47. Forcat e Reagimit të Shpejtë kanë si mision frenimin (shkurajimin) e agresorëve potencialë në nisjen e armiqësive ndaj Republikës së Shqipërisë dhe pjesëmarrjen në operacionet e mbështetjes së paqes.
	Ato përbëhen nga Brigada e Reagimit të Shpejtë, Regjimenti i Transportit Ajror, 1 skuadron i aeroplanëve të luftimit dhe 1 grup anijesh luftarake.
48. Forcat Kryesore të Mbrojtjes kanë si mision përgatitjen e gatishmërinë në kohë paqeje, rritjen e forcës nëpërmjet mobilizimit të rezervistëve dhe mbrojtjen e vendit bazuar në kapacitetet e veta dhe mundësisht me aleatë.
49. Forcat Territoriale kanë si mision përgatitjen në kohë paqeje, mobilizimin në rast krize ose luftë dhe mbrojtjen e rajonit ose zonës që kanë në përgjegjësi.

KOMANDAT MBËSHTETËSE

50. Për të mbështetur Forcat e Armatosura në kryerjen e misionit të tyre, krijohen Komanda e Logjistikës dhe Komanda e Doktrinës dhe e Stërvitjes, si dhe Inspektorati i Forcave Territoriale.
51. Komandanti i Logjistikës varet nga Shefi i Shtabit të Përgjithshëm dhe përgjigjet për operacionet e mbështetjes logjistike të Forcave të Armatosura.
52. Komanda e Doktrinës dhe Stërvitjes varet nga Shefi i Shtabit të Përgjithshëm dhe përgjigjet për: hartimin e doktrinës ushtarake në të gjitha nivelet (operative e taktike) dhe për të tre shërbimet; studimet e analizat strategjike; hartimin e programeve të përgatitjes së shkollave dhe të trupave; studimet për zhvillimin e shërbimeve dhe të elementeve përbërëse të tyre; studime në fushën e lidershipit dhe të drejtimit të brendshëm dhe procesin akademik në shkollat ushtarake.
	Nga komandanti i Doktrinës dhe stërvitjes varen: Akademia e Mbrojtjes, Akademia Ushtarake "Skënderbej", Akademia e Nënoficerëve dhe për anën  akademiko - mësimore e të doktrinës edhe akademitë e forcave ajrore e detare dhe të gjitha shkollat bazë të trupave.
	53. Inspektorati i Forcave Teritoriale varet nga Komandanti i Forcave Tokësore dhe përgjigjet për organizimin, përgatitjen, stërvitjen, planizimin dhe drejtimin e Forcave Territoriale.

POLICIA USHTARAKE

54. Misioni i Policisë Ushtarake është zbatimi i rendit ushtarak në Forcat e Armatosura dhe ndihmesa, siç përcaktohet me ligj, në mbrojtjen e rendit kushtetues.
	Për zbatimin e këtij misioni Policia Ushtarake kryen këto detyra:
- merr pjesë në mbrojtjen e pronës dhe të objekteve ushtarake në përdorim të Forcave të Armatosura dhe asnjanëson veprimet kriminale ndaj tyre;
- ushtron zbatimin e rendit ushtarak;
- mbron institucionet e objektet shtetërore të rëndësisë së veçantë dhe lufton terrorizmin, siç përcaktohet me ligj të veçantë.

RIORGANIZIMI I MINISTRISË SË MBROJTJES

55. Pjesë e ristrukturimit të forcave do të jetë edhe riorganizimi i Ministrisë së Mbrojtjes. Ai do të bëhet në bazë të këtyre kritereve: sigurimi i drejtimit civil, rritja e efektivitetit të punës, shmangia e dublikimeve, pakësimi i hallkave të drejtimit dhe përmirësimi i bashkëpunimit midis drejtorive e degëve, konceptimi i Shtabit të Përgjithshëm si pjesë e Ministrisë së Mbrojtjes dhe si komandë e përbashkët për drejtimin operacional të trupave, futja e sistemit të "kontrollit e të balancës" midis prokurimit, kontroll-revizionit dhe financës, organizimi i Shtabit të Përgjithshëm sipas përvojës së tanishme të vendeve të NATO-s, realizimi i komandës unike, përafrimi me strukturat e organizmave të tilla në vendet e NATO-s dhe lirimi i Ministrit të Mbrojtjes dhe i Shefit të Shtabit të Përgjithshëm nga punët rutinë, për t'u marrë me çështjet më të mëdha të mbrojtjes.

IV. PLANIFIKIMI I FORCËS DHE I BURIMEVE

56. Planifikimi i mbrojtjes do të sigurojë baraspeshën midis kërcënimeve e rreziqeve dhe burimeve të vendit që duhen vënë në dispozicion për Forcat e Armatosura dhe mbrojtjen.
Realizimi i kësaj baraspeshe të arrihet nëpërmjet Sistemit të Planifikimit, të Programimit dhe të Buxhetimit. Planifikimi është procesi i përcaktimit të strategjisë ushtarake, të objektivave strategjikë dhe të strukturës së forcave për një periudhë 10-vjeçare. Programimi është procesi i zbatimit të objektivave strategjikë në një periudhë kohe të caktuar (çdo vit të 10 - vjeçarit), të mbështetura me burime financiare. Buxhetimi është shpërndarja e burimeve financiare në përshtatje me programin (bëhet vjetor).

PERSONELI

57. Personeli aktiv i Forcave të Armatosura në kohë paqeje do të jetë 31.000 veta: 4000 oficerë, 4500 nënoficerë, 2500 punonjës civilë, 19.000 ushtarë dhe 1000 studentë ushtarkë dhe rezervistë në stërvitje.
Ndërsa në kohë lufte personel i Forcave të Armatosura do të jetë 120.000 vetë.
58. Politikat me personelin do të jenë të hapura e të zbatueshme dhe do të kenë si objekt zgjedhjen e burimeve njerëzore, plotësimin e formacioneve ushtarake, arsimimin dhe kualifikimin e vazhdueshëm të tyre, avancimin në detyrë dhe gradimet, trajtimin e kujdesin për personelin ushtarak e civil, mbajtjen e dokumentacionit dhe daljen në rezervë e në pension.
59. Politika me personelin të sigurojë ndërtimin e një force profesionale moderne, e aftë të përballojë sfidat teknologjike e të sigurimit të shekullit të 21-të. Do të ketë mundësi punësimi të barabarta për meshkujt e femrat, do të vijë duke u rritur përbërësi profesional, do thithet më shumë inteligjencia duke u dhënë oficerëve arsimin e lartë universitar, dhe do të punësohen civilë në Ministrinë e Mbrojtjes, në Shtabin e Përgjithshëm dhe në shërbime të ndryshme.
60. Plotësimi dhe përmirësimi i bazës ligjore  për trajtimin, emërimet, gradimet, strehimin, statusin, shëndetin, shlodhjen, arsimimin dhe pensionimin e ushtarakëve, shihen si një nga objektivat kryesorë të politikës së mbrojtjes. Mbështetur në përvojat e ushtrive të tjera të NATO-s, të njësohet grada me vendin e punës e pagën dhe të rishikohen ligjet e rregullat e tanishme, për të ndërtuar një hierarki ushtarake moderne dhe efektive. Gjithashtu të caktohen afate shërbimi 2-5 vjet për çdo vend pune që i jepet oficerit aktiv.
61. Personeli i Forcave të Armatosura do të ketë status të veçantë të miratuar nga Kuvendi; do të paguhet më shumë për punë të krahasueshme se sa sektori publik (shtetëror); do të sigurohet për efekt pensioni dhe paaftësie; do të ketë strehim nga shteti atje ku shërben; do të përfitojë kujdes shëndetësor falas për të dhe familjen dhe do të gëzojë të drejtën për leje të paguar e të drejtën për të pushaur në shtëpitë e pushimit (duke i siguruar strehimin falas).
62. Oficerët, nënoficerët dhe ushtarët profesionistë që pranojnë të shërbejnë në Forcat e Armatosura duhet të nënshkruajnë një kontratë në çastin e hyrjes, ku të përcaktohen afatet e shërbimit dhe detyrimet e tjera të ndërsjella.
63. Shërbimi mjekësor, në kohë paqeje, të mbajë në gjëndje të mirë fizike e shpirtërore personelin ushtarak dhe të përmirësojë mjedisin ku shërben e stërvitet ai. Ndërsa në kohë lufte të sigurojë një sistem efikas të evakuimit dhe trajtimit mjekësor të personelit të dëmtuar.
64. Plotësimi me ushtarë aktivë do të bëhet duke kombinuar shërbimin e detyrueshëm ushtarak me atë vullnetar (profesionist, me ushtarë rrogëtarë). Rritja e kontigjentit vullnetar-profesionist do të bëhet shkallë-shkallë, në varësi nga burimet financiare dhe do të arrijë në 50 përqind të numrit të përgjithshëm në fund të 5-vjeçarit të parë.

REZERVISTËT

65. Plotësimi i forcave, në të tre shërbimet, për kohë lufte arrihet me mobilizimin e rezervistëve. Gjatë kohës së paqes ata mbahen në evidencë dhe përgatiten e thirren në stërvitje. Komandat ushtarake mbajnë pajisjet e armatimet për rezervistë dhe organizojnë, në bashkëpunim me pushtetin vendor, sistemin e lajmërimit e të thirrjes në armë.
66. Pjesëmarrja e rezervistëve në mbrojtjen e vendit shihet si shprehje e vullnetit të popullit për vetëmbrojtje.
67.Për marrjen në evidencë të rezervistëve dhe thirrjen e tyre në stërvitje dhe veprimtari të tjera, mbahet parasysh: ruatja e specialitetit të fituar gjatë shërbimit ushtarak; marrja në evidencë menjëherë pas lirimit; njoftimi 1 vit përpara për thirrjet në stërvitjet rutinë; dhe kohëzgjatja e thirrjes në stërvitje të jetë 4-7 ditë në vit.
Përbërësi rezervë do të klasifikohet në tri kategori kryesore: rezervë e gatshme, rezervë kryesore dhe rezervë plotësuese ose mbështetëse.

PËRGATITJA E PERSONELIT

68. Përgatitja do të jetë detyra parësore e Forcave të Armatosura në periudhë paqeje. Ajo përfshin marrjen e njohurive teorike-praktike në artin e luftës nga personeli ushtarak. Nëpërmjet përgatitjes do të rritet profesionalizmi ushtarak, duke realizuar të njëjtat standarde që realizohen në ushtritë e tjera.
69. Në vitet 2000-2004 të rritet numri i pranimeve në Akademinë Ushtarake "Skënderbej" dhe në Akademinë e Nënoficerëve, në përshtatje me sasinë e oficerëve të rinj dhe të nënoficerëve që duhen për të plotësuar strukturën e re dhe me grafikun e ndërtimit të Forcave të Armatosura.
70. Struktura e re e Forcave të Armatosura do të krijojë kushte për përgatitjen e të gjithë ushtarëve që thirren për shërbim në Forcat e Armatosura. Gjithashtu do të përgatiten nënoficerët në një rol të ri, atë të drejtuesit ushtarak në nivelet më të ulta të komandimit, sipas përvojave më të mira të ushtrive perëndimore.
Përveç kësaj do të krijohen edhe infrastrukturat e nevojshme, qendra e poligone stërvitore në shkallë kombëtare.
71. Akademia e Mbrojtjes, Akademia Ushtarake "Skënderbej", Akademia e Nënoficerëve, akademitë e tjera dhe shkollat bazë të specialiteteve do të sigurojnë përgatitjen dhe arsimimin e drejtuesave ushtarakë për të gjitha shërbimet dhe për të gjitha nivelet e drejtimit.
Shkollat ushtarake do të zbatojnë lirinë akademike. Filozofia e të mësuarit në shkolla do të jetë t'u mësojnë studentëve "si të mendojnë" dhe jo "çfarë të mendojnë".
Arsimimi dhe përgatitja për oficerët e karrierës do të bëhen të shkallëzuara për çdo nivel drejtimi, të lidhura me mundësitë reale që kanë individët për të përparuar në karrierën ushtarake dhe politikat e avancimit të oficerëve dhe nënoficerëve.
72. Bazë e përgatitjes së nënoficerëve dhe oficerëve të rinj do të jenë shkollat tona ushtarake.  Kualifikimi i tyre i mëtejshëm do të bëhet kryesisht në shkollat tona ushtarake, por do të shfrytëzohen edhe programet dypalëshe për kualifikime edhe në shkolla të huaja ushtarake për të njohur përvojat e të tjerëve.


BUXHETI I MBROJTJES

73. Politika e Mbrojtjes do të mbështesë Forcat e Armatosura me burimet e nevojshme financiare për kryerjen e misionit dhe për zhvillimin e tyre.
74. Shpenzimet për mbrojtjen kanë vijuar nga 7.1 miliard lekë deri në vitin 1994, në 4.5 miliard lekë në vitin 1998. Në vitin 1998 shpenzimet e mbrojtjes zinin 3.6 për qind të buxhetit shtetëror ose 1.4 për qind të prodhimit të përgjithshëm të vendit. Për vitin 1999 buxheti është 5.7 miliard lekë. Rritja shkallë-shkallë e buxhetit të mbrojtjes do të mundësojë përmirësimin e kushteve të jetesës dhe të pagesave të ushtarakëve, do të përmirësojë infrastrukturat ushtarake e do t'i bëjë ato të ndërveprueshme për operacione të përbashkëta dhe do të modernizojë pajisjet luftarake të Forcave të Armatosura.
75. Buxheti i Mbrojtjes, 1994-1998



76.Objektivi është që në plan afatmesëm (5-vjeçari i ardhshëm) të investohet për kushtet e jetesës, pagat dhe për ringritjen e Forcave të Armatosura sipas strukturës së re, duke u përqendruar në formacionet luftarake që janë përcaktuar si parësore. Ndërsa në plan afatgjatë (2005-2009) do të mbështetet modernizimi i Forcave të Armatosura.
Përmirësimi i pagave të fillojë me një dyfishim të tyre në vitin 2000 dhe me një rritje shkallë-shkallë në vitet e tjera.
77. Mbështetur në objektivin e lartpërmendur do të tentohet që në fund të 5-vjeçarit të ardhshëm, në vitin 2004, buxheti i mbrojtjes të arrijë në 13 miliard lekë (me vlerën aktuale të lekut), të cilat do të përdoren për mbajtjen e Forcave të Armatosura dhe përmirësimin e kushteve të jetesës.




KAPACITETET MBROJTËSE DHE MODERNIZIMI I FORCAVE TË ARMATOSURA

78. Veç sa më lart Qeveria do të mbështesë edhe programe të veçanta për modernizimin e Forcave të Armatosura dhe përmirësimin e infrastrukturave ushtarake.
Përparësi në krijimin e kapaciteteve mbrojtëse dhe në modernizimin e Forcave të Armatosura do të kenë: përmirësimi i kushteve të jetesës së trupave, përmirësimi i infrastrukturave ushtarake për t'i bërë të ndërveprueshme për forcat e NATO-s, zbulimi strategjik, operativ e taktik në forcat tokësore, ajrore e detare; sistemet e informacionit e të komunikimit; lëvizshmëria e trupave; rritja e thellësisë dhe e saktësisë së zjarrit, transporti me helikopterë; ndërtimi i qendrave dhe poligoneve të stërvitjes; mbrotja nga aviacioni e sulmet ajrore; ngritja e sistemit të vëzhgimit bregdetar; ngritja e sistemit  të hapësirës ajrore dhe informatizimi i sistemit të drejtimit të Forcave të Armatosura dhe i procesit mësimor në shkollat ushtarake.
79. Industria jonë ushtarake do të mbështesë Forcat tona të Armatosura me prodhimin e armëve të vogla për këmbësorinë, municionet për to dhe lëndët plasëse. Ajo do të konkurrojë në tregun e brendshëm e të jashtëm, do të fusë teknologji të reja, do të rinovohet dhe do të prodhojë edhe për tregun civil.
80. Buxheti i mbrojtjes do të ndikojë në mënyrë vendimtare procesin 10-vjeçar të ristrukturimit të Forcave të Armatosura. Struktura e re e forcave do të ruhet si model dhe zbatimi i saj në kohë do të shkojë në varësi nga burimet financiare. Pavarërisht nga kjo, formacionet që përbëjnë zemrën e Forcave të Armatosura si: komandat e forcave tokësore, ajrore e detare; komandat e logjistikës e të doktrinës; Brigada Komando, Brigada e Reagimit të Shpejtë; 2 brigada këmbësorie, Regjimenti i Policisë Ushtarake, Brigada e Tankeve, 1 brigadë artilerie, Brigada e Komunikimit, Regjimenti i Mbrojtjes Civile, Brigada e Artilerisë Kundërajrore, Regjimenti i Kimisë dhe batalioni i vendkomandës së Shtabit të Përgjithshëm, do të aktivizohen me çdo kusht.

PLANIZIMI I ZBATIMIT TË STRUKTURËS SË RE

81. Ristrukturimi i Forcave të Armatosura vlerësohet si një proces. Realizimi i programeve do të mbështetet me burimet financiare dhe me përgatitjen e personelit, sidomos atij oficer dhe nënoficer.
82. Kalimi tërësisht në strukturën e re do të bëhet shkallë-shkallë sipas përparësive dhe parashikohet të realizohet për një periudhë 10 - vjeçare.
83. Gjatë vitit 2000 do të ristrukturohen ose organizohen: Ministria e Mbrojtjes, Shtabi i Përgjithshëm dhe komandat kryesore ushtarake (e Forcave Tokësore, Detare e Ajrore, e Logjistikës e Doktrinës e Stërvitjes).
84. Shtabi i Përgjithshëm, brenda vitit 2000 do të përcaktojë përhapjen përfundimtare të Forcave të Armatosura sipas strukturës së re, përfshirë infrastrukturën ushtarake (kazerma, parqe, tunele e objekte të fortifikuara, baza, vendbazime, porte, aeroporte, objekte fortifikimi, linja komunikimi, vendkomanda, poligonet etj.). Brenda kësaj kohe do të përcaktohen edhe sistemet e pajisjet dhe armatim-municionet që duhen për strukturën e re apo që do të ruhen dhe ato që mund të vihen në dispozicion të të tjerëve, që mund të shiten ose të asgjësohen.
85. Në periudhën 2000-2001 do të përqendrohet, konservohet dhe trajtohet teknika e rëndë luftarake që do të ruhen në rezervë, si dhe do të bëhen veprimet me pjesën tjetër të teknikës që do të dalë tepër për të tretët, për t'u shitur ose për t'u asgjësuar.
86. Gjatë viteve 2000 të përfundojnë të gjitha projektet për përmirësimin apo ndërtimin e infrastrukturave për nevojat e strukturës së re, përfshirë qendrat e stërvitjes e poligonet. Ndërsa në periudhën 2000-2004 të ndërtohet infrastruktura për njësitë që do t'u jepet përparësi, duke filluar me ato në Kukës e në Shkodër.
87. Gjatë periudhës 2000-2001 do të aktivizohen tërësisht akademitë ushtarake ekzistuese të të gjitha niveleve, si dhe do të fillojnë veprimtarinë shkollat e specialiteteve (këmbësori, zbulim, artileri, artileri e raketa kundërajrore, tanke, logjistikë, transport, kimi, xhenio e ndërlidhje).
88. Plotësimi me personel do të realizohet shkallë-shkallë në përputhje me planet për ndërtimin e infrastrukturave e për përmirësimin e kushteve të jetesës, të përgatitjes së personelit oficer e nënoficer dhe me planet financiare. Në vitin 2000 personeli i Forcave të Armatosura do të jetë 20.000 veta, në vitin 2001-22 000 veta, në vitin 2002-24 000 veta, në vitin 2003 - 26 000 veta, ndërsa në vitin 2005 - 31 000 veta.
89. Ristrukturimi i formacioneve ushtarake do të bëhet sipas këtyre përparësive:
- Përparësi e parë përcaktohen: Sistemi i vrojtimit dhe i zbulimit tokësor, ajror e detar, brigadat e këmbësorisë në Kukës e Shkodër; Brigada "Komando" në Tiranë, përfshirë batalionin special komando; Brigada e Reagimit të Shpejtë në Tiranë; Regjimenti i Mbrojtjes Civile në Tiranë; Regjimenti i policisë Ushtarake, Batalioni i vendkomandës së Shtabit të Përgjithshëm, Regjimenti i Transportit Ajror, Spitali Qendror i Ushtrisë dhe akademitë ushtarake.
- Përparësi e dytë përcaktohen: Brigada e Komunikimit, Brigada e Transportit në Tiranë, Brigada e Artilerisë në Shkodër, Distrikti Detar në Durrës dhe Brigada e Transportit në Tiranë.
- Përparësi e tretë përcaktohen: Brigada e Tankeve në Tiranë, Brigada e Artilerisë në Tiranë, Krahu Ajror i Luftimit, Brigada e Xhenios në Tiranë, Distrikti  Detar në Vlorë, Regjimenti i Mbrojtjes nga Armët e Dëmtimit në Masë në Tiranë dhe formacionet e tjera.
90. Përmirësimi i sistemit të drejtimit të Forcave të Armatosura nëpërmjet përmirësimit të procedurave, decentralizimit të kompetencave dhe administrimit do të jetë një detyrë e rëndësishme në vitet 1999-2000.

PËRFUNDIME

Zbatimi i Politikës së Mbrojtjes do të fuqizojë sigurinë dhe mbrojtjen dhe do t’i bëjë Forcat e Armatosura një instrument të fuqishëm për rritjen e autoritetit të shtetit tonë demokratik, si brenda ashtu edhe jashtë. Kjo do t'i krijojë mundësi shtetit tonë të ndikojë në forcimin e stabilitetit të brendshëm dhe atij rajonal.
Dokumenti i politikës së mbrojtjes është plan dhe program për ristrukturimin e ringritjen e Forcave të Armatosura, si dhe për modernizimin dhe zgjidhjen e problemeve aktuale në këto forca.
Zbatimi i politikës së mbrojtjes dhe ndërtimi i Forcave të Armatosura  shihen si një domosdoshmëri në rrugën e ngritjes dhe të konsolidimit të institucioneve shtetërore në Shqipëri dhe për integrimin në strukturat euroatlantike të sigurimit. Kjo do të shikohet si një nga përparësitë kryesore të shtetit dhe të publikut tonë në vitet e ardhshme, për të garantuar mbijetesën në shekullin e ri. 

